शाहरुख खान माता-पिता को लेकर हुए इमोशनल, बोले- पैरेंट्स के सबक तब याद आते हैं जब...  
शाहरुख खान ने 'द लायन किंग' को लेकर कही ये बात
बताया, इस फिल्म से मिलते हैं कई सबक
19 जुलाई को रिलीज होगी हॉलीवुड फिल्म 'द लायन किंग'
साल 2016 में आई 'द जंगल बुक' ने लोगों के दिलों पर राज किया था. अब वॉल्ट डिज्नी जल्द ही अपनी लेजेंडरी फ्रेंचाइजी 'द लायन किंग' लेकर आ रही है. बॉलीवुड के बादशाह शाहरुख खान और उनके बेटे आर्यन फिल्म 'द लायन किंग' के हिंदी वर्जन में अपनी आवाज दे रहे हैं. इस एनिमेटिड फिल्म में शाहरुख खान किंग 'मुफासा' की आवाज बनेंगे तो वहीं उनके बेटे आर्यन 'सिंबा' की आवाज देंगे. हॉलीवुड की फिल्म 'द लायन किंग' भारत के साथ-साथ दुनियाभर में भी 19 जुलाई को रिलीज होगी. शाहरुख खान के फैन्स उनकी इस फिल्म का बेसब्री से इंतजार कर रहे हैं, क्योंकि पहला मौका होगा जब शाहरुख और आर्यन साथ में कुछ करेंगे. 

हाल ही में एक्टर शाहरुख खान ने 'द लायन किंग' का उनके जीवन में महत्व और इस फिल्म से सबक को लेकर बातचीत में कहा, 'इस फिल्म की कहानी कई सबक देती है. मैं खुद कभी फिल्मों को सबक मिलने के नजरिये से नहीं देखता बल्कि एंटरटेनमेंट के नजरिये से देखता हूं. ये फिल्म बहुत ज्यादा मनोरंजक है क्योंकि ये रिश्तों के बारे में बात करती है. ज्यादातर समय, जब बच्चे बड़े हो रहे होते हैं तो उन्हें पता नहीं चलता कि उनके मां-बाप उन्हें जो भी सीख दे रहे हैं, वो सब आगे काम आएंगी. ये बहुत बड़ा दुर्भाग्यपूर्ण है कि बच्चों को अपने पैरेंट्स द्वारा दिए गए सबक की तब याद आती है, जब वो उनके साथ नहीं होते.'
शाहरुख खान ने आगे कहा, 'इस फिल्म की कहानी में दर्शाया गया है कि अपने पैरेंट्स की बातों को सुनना और उनके गहरे मतलब को समझना अच्छा होता है. ये आपको सिखाती है कि आपके पैरेंट्स हमेशा आपके अंदर रहते हैं और उनके सिखाए गए सबक कभी जाते नहीं हैं. पर्सनली मैं भी यही महसूस करता हूं. जो छोटी-छोटी बातें मेरे माता-पिता मुझसे कहा करते थे वो मुझे अब समझ आती हैं. उस समय मैं उन बातों को समझ नहीं पाया था.'